《清宵篇送孙小渠》
明代·赵完璧

故人子荆何处来，清宵红烛心眼开。燕山一别二十载，停云望断空徘徊。

淮南小邑桃李香，青藜白发从翱翔。春来几日风雨狂，閒庭岑寂古藓苍。

锦帆一夕飞沧江，相持梦寐惊华堂。话来往事欢复伤，人生离合参与商。

顾我几多残岁月，君行咫尺登云阙。神虬灵凤又何期，清漏玉杯君莫歇。

作者简介：明山东胶州人，字全卿，号云壑，又号海壑。由贡生官至巩昌府通判。工诗，多触事起兴，吐属天然。有《海壑吟稿》。